KIRJALLINEN KYSYMYS E-0831/01 esittäjä(t): Mihail Papayannakis (GUE/NGL) komissiolle. Myrkkyjätteitä Patrasin satamassa.



Virallinen lehti nro 350 E , 11/12/2001 s. 0045 - 0046



KIRJALLINEN KYSYMYS E-0831/01 esittäjä(t): Mihail Papayannakis (GUE/NGL) komissiolle (20. maaliskuuta 2001) Aihe: Myrkkyjätteitä Patrasin satamassa Sata tonnia Kreikan aseteollisuuden vaarallisia nestemäisiä myrkkyjätteitä on pysäytetty (23. tammikuuta 2001) Patrasin sataman alueelle, koska satamakomitea ja Patrasin keskussatamavirasto aivan oikeutetusti eivät sallineet vaarallisen lastin lastaamista kyseiselle menettelylle välttämättömien perusrakenteiden puuttumisen vuoksi. Myrkkyjätteiden piti päätyä Italian kautta Saksassa sijaitsevaan jätteidenkäsittelylaitokseen. On syytä panna merkille, että tälläkään hetkellä ei tiedetä, mihin kyseiset myrkkyjätteet on varastoitu. Koska - luotettavien tietojen mukaan myrkkyjätteitä on kuljetettu aikaisemminkin voimassaolevan lainsäädännön asettamista turvallisuusvaatimuksista ja -toimista välittämättä, - Patraksen satamalla ei ole riittävää satamakalustoa myrkkyjätteiden vastaanottamiseen ja siirtämiseen, minkä seurauksena jokainen yritys lastata tällaisia aineita aiheuttaa kansanterveyteen ja ympäristöön kohdistuvia vaaroja, - komission päätös 94/774/EY(1), joka koskee yhteisön sisällä tapahtuvien jätteiden siirtojen valvontaa ja tarkastamista, määrää pakolliseksi yhtenäisen kuljetusasiakirjan, jota käytetään neuvoston asetuksen (ETY) N:o 259/93(2) edellyttämään jätekuljetusten ilmoittamiseen ja valvontaan, - Kreikka rikkoo jätteiden sijoittamista ja käsittelyä koskevaa yhteisön lainsäädäntöä, voisiko komissio kertoa: 1. Minne vaaralliset jätteet varastoidaan Kreikassa? 2. Missä vaarallisia jätteitä kierrätetään (toimivaltaiset kreikkalaiset viranomaiset ovat ilmoittaneet, että 95 760 tonnia on kierrätetty Kreikassa, vaikka Kreikalla ei ole jätteidenkäsittelylaitoksia)? 3. Kuinka monta kertaa tällaisia lasteja on jo kuljetettu, minä ajanjaksoina ja minkälaisia määriä, ja noudatetaanko niiden kuljettamisessa yhteisön erityisvaatimuksia? 4. Mihin toimiin se aikoo ryhtyä, jotta myrkkyjätteiden jäämisestä Patrasin satamaan aiheutunut nykytilanne hoidettaisiin tehokkaasti ja tulevaisuudessa vältyttäisiin vastaavilta tapauksilta? (1) EYVL L 310, 3.12.1994, s. 70. (2) EYVL L 30, 6.2.1993, s. 1. Margot Wallströmin komission puolesta antama vastaus (6. kesäkuuta 2001) Arvoisan parlamentin jäsenen antamien tietojen mukaan näyttää siltä, että kyseinen jätekuljetus Kreikasta Saksaan (Italian kautta) ei ole toteutunut, sillä sen lähtö estettiin Patrasin satamasta välttämättömien perusrakenteiden puuttumisen vuoksi. Sen vuoksi näyttää siltä, ettei Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta 1 päivänä helmikuuta 1993 annettu neuvoston asetus (ETY) N:o 259/93(1) sovellu käytettäväksi tässä vaiheessa. Nestemäisen myrkyllisen jätteen varastoinnin osalta komissiolla ei ole tietoja jätteen olinpaikasta eikä jätehuollosta, sillä yhteisön jätehuoltojärjestelmässä ei ole pakko ilmoittaa komissiolle kaikista yksittäisistä tapauksista. Jäsenvaltioiden tehtävä on varmistaa yhteisön oikeuden velvoitteiden oikea täytäntöönpano, erityisesti ympäristön kannalta hyvän jätehuollon osalta, kuten säädetään jätteistä 15 päivänä heinäkuuta 1975 annetussa neuvoston direktiivissä 75/442/ETY, sellaisena kuin se on muutettuna 18 päivänä maaliskuuta 1991 annetulla neuvoston direktiivillä 91/156/ETY(2). Jos osoittautuu, ettei Kreikka ole noudattanut tätä velvoitetta (minkä varmistamiseksi tarvitaan lisätietoja ja todisteita), arvoisa parlamentin jäsen tai kuka tahansa asianomainen voi tehdä asiasta valituksen komissiolle. (1) EYVL L 30, 6.2.1993. (2) EYVL L 78, 26.3.1991.